STAVTRUP: Onsdag aften havde en række forældre fra Stavtrup aftalt at mødes for at demonstrere mod den hashhandel, der i øjeblikket foregår i lokalområdet.

De mødte op med bannere, hvorpå der stod "Pusher Street No Go" og "Hashen ud af Stavtrup."

Det gør de, efter der i en periode har været flere tilfælde med, at deres børn er blevet tilbudt hash omkring Højvangsskolen, på legepladsen og i de lokale supermarkeder.

Nu har de fået nok og tager ansvaret for at få det stoppet i egen hånd.

- Vi har et problem med hash-handel, og det skal vi have stoppet. Vi kan ikke blive ved med at se på, at det sker, så vi borgere bør aktivt forsøge at stoppe det, siger Thomas Kold, der selv har et barn, der skal til at gå i 9. klasse på Højvangskolen.

Thomas Kold fortæller, at de så sent som til demonstrationen onsdag aften så en ung mand, der sad på en bænk ved legepladsen, hvor en bil kom kørende mod stedet. Angiveligt var det en sælger, men føreren i bilen kørte hurtigt væk, da vedkommende fik øje på forældrene.

Og det er netop den effekt, Thomas Kold håber, de kan få på hashsælgerne, som de nu vil holde nøje øje med.